Onderhandelaar na Kaapstad-buurt ontbied ná polisieman geskiet isArgieffoto: SAPD Die polisie het Dinsdagaand die dienste van ŉ onderhandelaar ontbied en ŉ verdagte se huis in Athlone, Kaapstad, omsingel nadat die man glo ŉ polisiebeampte geskiet het. “Die 27-jarige konstabel is gewond en na ŉ nabygeleë hospitaal geneem,” het kapt. FC van Wyk, woordvoerder van die polisie, Dinsdagaand gesê. “Ons onderhandelaar is op die toneel om die situasie te probeer oplos en dit is nog nie duidelik wie in die huis is nie.” Lede van die polisie en die stad Kaapstad se wetstoepasserspan is Dinsdag omstreeks 18:30 na die verdagte se huis in Hazendal om honde te gaan verwyder. “Toe hulle by die huis aangekom het, het die honde hulle aangeval en skote is vanuit die huis op die beamptes gevuur,” het Van Wyk bygevoeg. “Teen 23:30 was die verdagte in die huis vasgekeer en die polisie-onderhandelaar was op die toneel.” Gebruikers op sosiale media spekuleer die verdagte is verstandelik gestremd en dat hy vroeër op ŉ bekende Suid-Afrikaanse sportster se ma geskiet het. Die polisie kon nie dié bewerings staaf nie.